**Sajtóközlemény**

**Új lendületet kap a MAHOP Plusz megvalósítása**

2025.04.29.

Az **Agrárminisztérium** a **MAHOP Plusz-3.1.1-24-2024-00001** azonosítószámú, **„A MAHOP Plusz megvalósítását szolgáló Technikai Segítségnyújtás Projekt”** című kiemelt projekt keretében **bruttó 1,168 milliárd forint vissza nem térítendő támogatásban** részesült európai uniós forrásból, hazai társfinanszírozással. A projekt megvalósítási időszaka lefedi a **2021–2027-es támogatási ciklust**, és **2024. január 1-jétől 2029. december 31-ig** tart.

Az **Európai Tengerügyi, Halászati és Akvakultúra-alap** (ETHAA) létrehozásáról szóló (EU) 2021/1139 rendelet 5. cikke, valamint az EU 2021/1060 rendelet alapján az alap technikai segítséget nyújthat a források hatékony kezeléséhez és felhasználásához.

A projekt célja a **2021–2027 közötti időszakra vonatkozó, az Európai Bizottság által jóváhagyott Magyar Halgazdálkodási Operatív Program Plusz (MAHOP Plusz)** hatékony, eredményes, szabályszerű és átlátható végrehajtásának támogatása, valamint a végrehajtásért felelős intézményrendszer magas színvonalú működésének biztosítása.

A projekt keretében az Irányító Hatóság az operatív program megvalósításához szükséges előkészítő, monitoring, adminisztratív, technikai segítségnyújtási, értékelési, tájékoztatási, kommunikációs, panaszkezelési, valamint audit- és kontrolltevékenységeket finanszírozza.

A projekt során elkészülnek a MAHOP Plusz végrehajtásához szükséges tanulmányok, stratégiák, tervek, értékelések, valamint a következő támogatási ciklus előkészítését szolgáló dokumentumok.

Kiemelt figyelmet kap:

* az információk terjesztése,
* a hálózatépítés támogatása,
* a kommunikációs tevékenységek végrehajtása,
* a tudatosság növelése,
* valamint az együttműködés és a tapasztalatcsere ösztönzése.

A projekt biztosítja az operatív program sikeres megvalósításához szükséges megfelelő intézményi és adminisztratív keretrendszert. A megvalósítás során sor kerül speciális, külső szakértői feladatok elvégzésére is, amelyek konkrét intézkedésekhez és feladatokhoz kapcsolódnak.

Az intézkedés fedezi a **monitoring bizottság** működtetésének költségeit, amelyben a partnerszervezetek képviselői is részt vesznek, valamint biztosítja a számukra szervezett rendezvények és szakmai programok lebonyolítását is.

A **tájékoztatási tevékenységek** keretében ismertetésre kerülnek a támogatási és fejlesztési lehetőségek, illetve bemutatásra kerülnek a program eredményei, megvalósult projektek jó gyakorlatai. A lakosság felé irányuló kommunikáció hatékonyságának növelése, valamint az erőteljesebb szinergiák kialakítása érdekében az Irányító Hatóság hozzájárul a **halgazdálkodási támogatások népszerűsítését** szolgáló rendezvények, kiadványok és marketingtevékenységek megvalósításához is.